**OBČINA RENČE-VOGRSKO PREDLOG OBČINSKI SVET**

*NASLOV:*

**SOGLASJE K EKONOMSKI CENI STORITVE »POMOČ DRUŽINI NA DOMU« V OBČINI RENČE-VOGRSKO**

*PRAVNA PODLAGA:*

* 43. člen Zakona o socialnem varstvu (Uradni list RS, št. 3/07 – uradno prečiščeno besedilo, 5/08, 73/08, 53/09, 56/10, 57/11, [61/10](http://www.uradni-list.si/1/objava.jsp?urlid=201061&stevilka=3350) - ZSVarPre, [62/10](http://www.uradni-list.si/1/objava.jsp?urlid=201062&stevilka=3387)-ZUPJS, 40/11 – ZUPJS-A, 40/11 – ZSVarPre-A in 57/12),
* 17. člen Pravilnika o metodologiji za oblikovanje cen socialno varstvenih storitev (Uradni list RS, št. 87/06, 127/06, 8/07, 51/08, 5/09 in 6/12),
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo).

*PREDLAGATELJ:*

Aleš Bucik, Župan

*PRIPRAVLJALEC:*

Župan, občinska uprava

*OBRAZLOŽITEV:*

Center za socialno delo Nova Gorica je Občini Renče-Vogrsko dne 23. 2. 2015 dostavil predlog nove cene storitve »Pomoč družini na domu«, ki jo v Občini Renče-Vogrsko v okviru CSD Nova Gorica izvaja Center za pomoč na domu Klas. Izračun predloga cene je pripravljen na zakonsko predpisanih obrazcih na podlagi 12. člena Pravilnika o metodologiji za oblikovanje cen socialno varstvenih storitev in na podlagi povprečnih realiziranih stroškov za izvajanje storitve v letu 2014.

Storitev »Pomoč družini na domu« je socialno varstvena storitev, ki jo je na podlagi 43. člena Zakona o socialnem varstvu kot javno službo dolžna zagotavljati in organizirati lokalna skupnost. Izvajalec v javni mreži, ki izpolnjuje pogoje za izvajanje te storitve (izvajalec je lahko pravna oz. fizična oseba, ki izpolnjuje pogoje po Zakonu o socialnem varstvu in na podlagi zakona izdanih izvršilnih predpisih – odločbah Ministrstva za delo, družino in socialne zadeve), je lahko koncesionar, ki je izbran na javnem razpisu za podelitev koncesije in se mu z odločbo podeli koncesija, ali pa javni zavod, ki je registriran za izvajanje socialno varstvenih storitev in občina z njim sklene neposredno pogodbo. Izvajalec je dolžan občini pred pričetkom izvajanja storitve oz. ob bistvenih spremembah predložiti predlog za novo ceno storitve oz. za spremembo cene storitve; predlog mora biti izračunan skladno z 12. členom Pravilnika o metodologiji za oblikovanje cen socialno varstvenih storitev. Stroške storitve pomoči družini na domu sestavljajo stroški za neposredno socialno oskrbo uporabnikov in stroški strokovne priprave, vodenja in koordiniranja. Cena, h kateri da občina soglasje, je osnova za določitev subvencije k ceni oz. cene za uporabnika. Občina mora v skladu z 99. členom Zakona o socialnem varstvu in s 17. členom Pravilnika o metodologiji za oblikovanje cen socialno varstvenih storitev določiti najmanj 50 % subvencijo k ceni storitve. Subvencionirana cena je cena, ki jo izvajalcu za eno uro plača uporabnik. Občina lahko določi tudi višjo subvencijo občine, kar pomeni znižanje plačil uporabnikov. Ceno lahko zniža tudi subvencija iz državnega proračuna, ki jo določi Vlada v okviru ukrepov aktivne politike zaposlovanja (javna dela); v tem primeru ta delež subvencije izvajalcu plačuje Zavod RS za zaposlovanje. V Občini Renče-Vogrsko izvaja socialno-varstveno storitev »Pomoč družini na domu« Center za pomoč na domu Klas, ki deluje v okviru Centra za socialno delo Nova Gorica, na podlagi neposredne pogodbe, ki je veljavna do 30. 6. 2015. Storitev za povprečno 31 uporabnikov mesečno (število uporabnikov je konec leta 2013 pričelo upadati) izvajajo od 1. 1. 2012 dalje 4 izvajalke, od teh 3 izvajalke neposredne oskrbe v rednem delovnem razmerju in 1 v okviru javnih del.

**Sedanja cena storitve**

Dosedanja ekonomska cena storitve znaša za 4 izvajalke neposredne oskrbe in 26 % stroškov strokovne priprave, vodenja in koordiniranja **17,64 EUR** na uro, subvencionirana cena za uporabnike pa **3,85 EUR** na uro, kar pomeni 21,83 % plačilo uporabnikov oz. 78,17 % subvencijo občine in deloma države.

**Nova cena storitve**

CSD Nova Gorica je predlog za novo ceno oblikoval skladno z 12. členom Pravilnika o metodologiji za oblikovanje cen socialno varstvenih storitev na naslednji osnovi:

* za planirano povprečno mesečno število 110 efektivnih ur na 1 socialno oskrbovalko
* za 4 socialne oskrbovalke (3 redno zaposlene oskrbovalke in 1 oskrbovalko, zaposleno v okviru javnih del),
* za 0,155 strokovnega delavca za strokovno pripravo,
* za 0,098 strokovnega delavca za vodenje,
* za povprečno 31 uporabnikov na mesec, (lani 32).

Na podlagi izračuna za navedene deleže znaša nova ekonomska cena **17,52 EUR** (lani **17,64 EUR)** na uro, kar pomeni, da je nova ekonomska cena, ki bi veljala od 1. 7. 2015 dalje, za 0,68 % nižja kot v letu 2014/2015. Cena je nižja predvsem zato, ker se je rahlo znižal delež prispevka za plačo za vodenje storitve, ki je posledica manjšega povprečnega števila uporabnikov v letu 2014.

**Predlogi za subvencionirano ceno**

Predlaga se, da ostane subvencionirana cena za uporabnika ista, kot je bila do sedaj, kar je **3,85 EUR**, kar pomeni 21,97 % plačilo uporabnikov oz. 78,03 % subvencijo občine in deloma države.

*RAZLOGI ZA SPREJETJE NOVE CENE:*

Ekonomska cena storitve in subvencionirana cena, ki ju potrdi občinski svet, (občinski svet sprejema novo ceno, kadar ne gre za avtomatično revalorizacijo na podlagi količnika, ki ga v februarju določi minister), je osnova za določitev pogodbenih razmerij.

*OCENA STANJA:*

Brez sklepa o soglasju k ceni storitve in določitve subvencionirane cene oz. cene za uporabnike zaradi spremenjenega števila uporabnikov in posledično nižjega izračuna ekonomske cene ni mogoče podpisati neposredne pogodbe za leto 2015/2016, ki bo veljala od 1. 7. 2015 do 31. 12. 2015. Ker Center za socialno delo Nova Gorica od 1. 1. 2016 ne bo več izvajal storitve Pomoč družini na domu za občine, se bo v jesenskem času pričel postopek usklajevanja med občinami o prenosa izvajanja te storitve s CSD Nova Gorica na Dom upokojencev Nova Gorica, kot predlaga CSD Nova Gorica. Dom upokojencev Nova Gorica je potrdil, da je pripravljen prevzeti izvajanje storitve za vse občine, (kar bi pomenilo zagotovilo izvajanje storitve na način in v obsegu, kot se izvaja sedaj).

*CILJI IN NAČELA:*

Postopki določanja cene, subvencije k ceni in obračunavanja obveznosti občine bodo usklajeni z veljavno zakonodajo.

*FINANČNE IN DRUGE POSLEDICE:*

Bistvenih razlik v obsegu zagotavljanja občinskih sredstev ne bo; čeprav bo nova ekonomska cena nekoliko nižja, pa lahko zaradi zmanjšanja prispevkov uporabnikov in slabših pogojev na socialnem področju predvsem starejših ljudi pričakujemo nove odločbe CSD o oprostitvah plačila te storitve.

Pripravila:

Vladka Gal Janeš

Višja svetovalka I

Predlog sklepa:

Na podlagi 43. člena Zakona o socialnem varstvu (ZSV-UPB2(Uradni list RS, št. 3/07 – uradno prečiščeno besedilo, 5/08, 73/08, 53/09, 56/10, 57/11, [61/10](http://www.uradni-list.si/1/objava.jsp?urlid=201061&stevilka=3350) - ZSVarPre, [62/10](http://www.uradni-list.si/1/objava.jsp?urlid=201062&stevilka=3387)-ZUPJS, 40/11 – ZUPJS-A, 40/11 – ZSVarPre-A in 57/12), 17. člena Pravilnika o metodologiji za oblikovanje cen socialno varstvenih storitev (Uradni list RS, št. 87/06, 127/06, 8/07, 51/08, 5/09 in 6/12) in 18. člena Statuta Občine Renče - Vogrsko (Uradni list RS, št. 22/12 – uradno prečiščeno besedilo) je Občinski svet Občine Renče-Vogrsko na \_\_\_\_\_\_\_\_ seji dne \_\_\_\_\_\_\_\_\_sprejel naslednji

**SKLEP**

1.

Občina Renče-Vogrsko izdaja Centru za socialno delo Nova Gorica - Centru za pomoč na domu Klas soglasje k ekonomski ceni storitve »Pomoč družini na domu«, ki od 1. 7. 2015 dalje znaša 17,52 EUR na uro.

2.

Cena za uporabnike na podlagi 78,03 % subvencije znaša 3,85 EUR na uro.

3.

Ta sklep prične veljati takoj.

Številka:

Datum:

Aleš Bucik

Župan